als_Latn dik_Latn sag_Latn
Kur u njoha me Jonelën, e kuptova sakaq se ajo kishte një shije të hollë. Ashtu siç ishte edhe vetë, një grua e re, e brishtë dhe fine, por njëherazi me një portret imponues. Gjëja e parë që më ra në sy, ishte hapësira. Kjo shtëpi është një vilë e madhe, në të cilën mund të lëvizësh lirshëm dhe njëkohësisht të ndjesh lirinë që karakterizon edhe këtë grua. Megjithëse duket se për këtë ajo ka rënë në një mendje edhe me bashkëshortin e saj, Erjus Hajdarin, i cili duke ditur natyrën e lirë të saj, vendosi që këtë shtëpi të tyren ta projektonte me një hapësirë të tillë mbizotëruese.
Jonela është zonja e kësaj shtëpie festive, që gëlon nga ngjyrat e kuqe të Krishtlindjes dhe Vitit të Ri.
Nëna e re e dy fëmijëve, Joelsit tre vjeç dhe Consuelës njëvjeçare, e kalon një pjesë të mirë të ditës në hapësirën e saj, edhe pse është një grua e angazhuar, pasi punon si sekretare e legalizimeve në Ambasadën Belge.
Një grua e kujdess hme për familjen, por edhe për profesionin dhe të ardhmen e saj në këtë drejtim, ka gjetur edhe mundësinë të kujdeset për detajet dhe të frymëzojë me stilin e saj. Shtëpia i përket stilit neoklasik, me parket të errët druri dhe mure me ngjyrën e lehtë të panës. Mobilet e saj të drunjta janë të duhurat për hapësirën e kësaj shtëpie. Për momentin kjo shtëpi është e mbuluar më së shumti me të kuqen simbol të Krishtlindjes, si ngjyra e jetës. Po ashtu edhe me lulen simbol të saj. Detajet e perdeve me kuadrate të kuqe i shkojnë shumë ngrohtësisë së momentit. Duket që kjo vile jetohet çdo moment nga kjo familje e re. Ajo është e sapokrijuar, prej afro një viti dhe menjëherë ka marrë aromën e familjes.
Një shtëpie të tillë i duhej patjetër ngrohtësia. Këtë e ofron familja e hareshme dhe zhurmat e të vegjëlve nëpër shtëpi, por sidomos detaje të mbledhura me dashuri. Simbole dhe elemente të tilla si breshka fati, kunguj, apo libra historikë. Por jemi në festa dhe ato të gjithëve na sjellin ngrohtësi në shpirt dhe më shumë dashuri për gjithçka. E tillë vjen edhe kjo shtëpi në këto ditë.
Për dekorim Jonela ka zgjedhur një sërë ëmbëlsirash të shijshme dhe të bukura, me simbolet e pemës së Krishtlindjes, ngjyrat e bukura të festës dhe format po ashtu festive.
Një pemë e madhe, e zbukuruar me shije dhe detajet shoqëruese të festave. Babagjyshi është vendosur në një pozicion që bie në sy, jo vetëm nga qëndrimi festiv dhe babaxhan, por edhe ngaqë këndon ato këngët e famshme të Krishtlindjes si “Jingle Bells”.
“Është Babagjyshi i fëmijëve të mi. Doja të ishte kaq i dukshëm në mënyrë që fëmijët të frymëzohen nga ai. U kam premtuar që nëse sillen mirë, ai do t’u sjellë shumë dhurata për festa”, më thotë ajo me një buzëqeshje të lehtë e me pastërtinë dhe lumturinë që rrezaton.
Një ambient tjetër që më bie në sy është këndi i çlodhjes në katin e dytë të shtëpisë. I kombinuar më së miri me ngjyrën e perdeve, dizajni i këndit të ndenjjes dhe i qepjes së jastëkëve, është i përbërë nga lule me ngjyra të pranverës, një detaj tërësisht femëror. Ashtu siç është edhe kjo grua që sot na hap derën e festimeve në shtëpinë e saj, e buzëqeshur dhe shumë femërore. E kujdesshme deri në perfeksion, por edhe e lirë dhe ëndërrimtare në shtëpinë e saj të përrallave. Merrni edhe ju të dashur lexues pak nga ngrohtësia e këtyre festave dhe nga kjo sjellje dizajni dhe mos harroni të shprehni dëshirat për një vit që po troket në momentin kur vendosni yllin në pemë.
Jam e bindur që ju lexues të Living e kuptoni se edhe kjo shtëpi mban firmën e Dolce Casa-s, Manjola Afezollit. “Të gjitha dekorimet për festën i kam blerë te Manjola. Të gjitha këto që shihni, që nga pema e deri te Babagjyshi. Por edhe për mobiliet, orenditë e ndriçimin është kujdesur ajo”, më shpjegon Jonela. Megjithëkëtë, kam bindjen se kjo shtëpi më së shumti mban edhe firmën e saj, dhe intuita më konfirmohet menjëherë kur e pyes për këtë.
nga Jetona Kocibell | Fotografia: Armand Habazaj
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn